गाउँमा सोलार प्लान्टमार्फत विद्युत सेवा प्रदान गरिँदै
दोलखाको गौरीशङ्कर गाउँपालिका–९ को भौगोलिक बिकट ‘ना गाउँमा’ सोलार प्लान्टमार्फत विद्युत सेवा प्रदान गरिने भएको छ ।
सुजन काफ्लेचरीकोट, असोज १३ गते । दोलखाको गौरीशङ्कर गाउँपालिका–९ को भौगोलिक बिकट ‘ना गाउँमा’ सोलार प्लान्टमार्फत विद्युत सेवा प्रदान गरिने भएको छ ।  दोलखाको अति दुर्गम गाउँको रूपमा चिनिने सो उपत्यकामा  वैकल्पिक ऊर्जा प्रवर्धन केन्द्रले यसै वर्ष विद्युत सेवा दिने भएको हो । सो गाउँ ४२ सय मिटरको उचाइमा अवस्थित छ । जिल्लाका हरेक घरमा नेपाल विद्युत प्राधिकरणको राष्ट्रिय प्रसारण लाइनको विद्युत सेवा पुगेता पनि यो गाउँमा बाँकी छ ।ना गाउँमा विद्युतीकरणका लागि ३० किलोवाट क्षमताको सोलार प्लान्ट राख्ने तयारी भइरहेको छ । गौरीशङ्कर गाउँपालिकाका अध्यक्ष विश्वास कार्कीले सो गाउँ पुगेर सोलार प्लान्टको शिलान्यास गर्नुभयो । विद्युत र टेलिफोन सेवा पुगाउन चुनौतीको रूपमा रहेको सो गाउँमा प्राधिकरणको विद्युत ल्याउन टाढा भएपछि सोलार प्लान्टबाट विद्युतीकरण गर्न लागेको अध्यक्ष कार्कीले बताउनुभयो ।ना गाउँ गौरीशङ्कर गाउँपालिका–९ को रोल्वालिङ उपत्यकामा पर्छ । यहाँ करिब ४० घरपरिवार बसोबास गर्दैआएको गाउँपालिकाले जनाएको छ । विश्वको सबैभन्दा ठुलो च्छोरोल्पा हिमताल नजिकैको गाउँ ‘ना’ हो । यहाँ बढी हिउँ पर्ने हुँदा मङ्सिरदेखि चैतसम्म यहाँका स्थानीय बेदिङमा बसोबास गर्छन् ।पर्यटकीय क्षेत्र भएकाले यहाँका बासिन्दा ‘होमस्टे र होटेल’ चलाएर जीविकोपार्जन गर्छन् । सिजनमा पुरुषहरू हिमालमा ट्रेकिङ जान्छन् । ना र बेदिङलाई सगरमाथा आरोहीको गाउँको रूपमा चिनिन्छ । पर्यटन प्रवर्धनका लागि गाउँपालिकाले थप पूर्वाधार निर्माण र प्रचारप्रसारमा ध्यान दिने कार्कीले बताउनुभयो । ३० किलोवाट क्षमताको सौर्य मिनिग्रिड परियोजनाको शिलान्यास भएसँगै लामो समयदेखि अन्धकारमा रहेको ना गाउँमा विद्युत सेवा विस्तार हुने भएपछि स्थानीयहरू खुसी भएका छन् ।आयोजना निर्माणका लागि वैकल्पिक ऊर्जा प्रवर्धन केन्द्रको ९० प्रतिशत अर्थात् ३ करोड १४ लाख, जलस्रोत तथा सिँचाइ विकास डिभिजन दोलखाको २५ लाख र गौरीशङ्कर गाउँपालिकाको ९ लाख ९८ हजारगरी कूल ३ करोड ४८ लाख रुपियाँ लगानी रहेको छ ।आयोजना ६ महिनामा सक्नेगरी सनब्रिज सनस्टार जेभीले निर्माणको जिम्मा पाएको थियो । आयोजना निर्माण कम्पनीका सञ्चालक कुमार बस्नेतले समयमा नै निर्माण सम्पन्न गरेर ना गाउँमा विद्युत सेवा प्रदान गरिने बताउनुभयो । उहाँले भन्नुभयो, “पावर हाउस बनाउन सुरु गरिसकेको र सामान ढुवानीको काम भइरहेको छ । सम्झौता बमोजिमको समयमा निर्माण सम्पन्न गरिने निर्माण कम्पनीले जनाएको छ । विद्युत सेवा पुगेसँगै सो भेगका स्थानीय लाभान्वित हुनेछन् ।” 